**AIŠKINAMASIS RAŠTAS**

**DĖL Klaipėdos miesto savivaldybės tarybos 2001 m. rugsėjo 20 d. sprendimO Nr. 223 „Dėl savivaldybės tarybos veiklos reglamento patvirtinimo“ PAKEITIMO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu yra keičiamos nuostatos dėl pranešimo apie tarybos posėdžio laiką ir svarstyti parengtus klausimus, teisinio reguliavimo poveikio (įskaitant poveikio korupcijos mastui) vertinimo rezultatų pateikimo tvarkos, apmokėjimo už darbą darbo grupėse (komisijose) teisės akto projektui rengti, konsoliduotųjų ataskaitų rinkinio rengimo ir pateikimo, vietos gyventojų apklausos ir kt.

**2. Projekto rengimo priežastys ir kuo remiantis parengtas sprendimo projektas.**

Tarybos sprendimo projektas parengtas atsižvelgiant į Vietos savivaldos įstatymo pakeitimus, savivaldybės administracijos, tarybos narių, komitetų ir Vyriausybės atstovo Klaipėdos apskrityje siūlymus.

**3. Kokių rezultatų laukiama.**

Priėmus savivaldybės tarybos sprendimą bus panaikinti neatitikimai tarp tarybos veiklos reglamento ir pasikeitusių Vietos savivaldos įstatymo nuostatų, užpildytos spragos ir pašalintos kolizijos.

Sprendimu projektu siūloma nustatyti, kad teisinio reguliavimo poveikio (įskaitant poveikio korupcijos mastui) vertinimo rezultatai pateikiami sprendimo projekto aiškinamajame rašte. Nustatoma apmokėjimo už darbą Savivaldybės tarybos sprendimu, mero (mero pavaduotojo) potvarkiu, Savivaldybės administracijos direktoriaus ir kitų iš savivaldybės biudžeto išlaikomų įstaigų vadovų įsakymais sudaromose darbo grupėse (komisijose) teisės akto projektui rengti tvarka. Su įstatymo nuostatomis suderinami konsoliduotųjų ataskaitų rinkinių pateikimo terminai ir tvarka.

Pagal Vietos savivaldos įstatymo 19 straipsnio 14 dalį į tarybos sekretoriato funkcijas įeina tarybos sprendimų projektų rengimas. Tačiau ši itin svarbi sekretoriato funkcija niekur nėra detalizuota, todėl neaišku, kokius tarybos sprendimų projektus turi rengti sekretoriatas. Siūlomais reglamento pakeitimais bus nustatyta, kad sekretoriatas rengia savo turiniu nesudėtingus, bet politinės valios žinojimo reikalaujančius tarybos sprendimus, t. y. sprendimus dėl tarybų (komisijų) prie savivaldybės tarybos sudėties tvirtinimo ir sudėties keitimo.

Reglamento XXII skyrius pakeičiamas atsižvelgiant į Vietos savivaldos įstatymo pakeitimus ir tarybos 2014 m. liepos 16 d. sprendimu Nr. T1-171patvirtinto Klaipėdos miesto savivaldybės vietos gyventojų apklausos tvarkos aprašo nuostatas.

Siekiant tausoti tarybos narių darbo laiką ir savivaldybės biudžeto lėšas, yra papildomas reglamento 55 punktas, pagal kurį nesudėtingiems techninio pobūdžio tarybos sprendimams priimti nustatoma supaprastinta priėmimo tvarka be sprendimo pristatymo, klausimų uždavimo ir atsakymų į juos gavimo ir be balsavimo (visų pritarimu). Šis pakeitimas leis tarybos posėdžio metu koncentruotis ties svarbiausiais miestui klausimais, neeikvoti pranešėjų ir tarybos laiko grynai mechaniniam darbui.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Darbo grupių (komisijų) teisės akto projektams rengti, kurių nariams būtų apmokama, poreikis nenumatomas. Esant reikalui teisės akto projekto rengimo paslaugos gali būti perkamos Viešųjų pirkimų įstatymo nustatyta tvarka.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – bus patobulintas savivaldybės tarybos veiklos reglamentas.

Neigiamų pasekmių nenumatoma.

PRIDEDAMA. Klaipėdos miesto savivaldybės tarybos veiklos reglamento lyginamasis variantas.

|  |  |
| --- | --- |
| Teisės skyriaus vedėjas | Andrius Kačalinas |